Finalitza la Campanya del Voluntariat pel Valencià a l’Eliana.
28 de juny de 2018

El Voluntariat pel Valencià és un projecte gestionat per l’Escola Valenciana, l’objectiu del qual és posar en contacte persones valencianoparlants amb altres que no el parlen i volen aprendre'l, des del prisma de la participació lingüística. Esta campanya s’ha desenvolupat a l’Eliana durant 10 setmanes, en les quals  48 persones, entre voluntàries i aprenentes s’han reunit durant 1 hora per mantindre les converses.

El voluntariat pel Valencià ha tractat de respondre a diferents necessitats, com ara reforçar l’aprenentatge bàsic de la llengua, la millora de l’expressió oral o la superació de les inseguretats que provoca el seu ús quan encara no es parla amb prou fluïdesa. Per altra banda, facilitar un interlocutor per poder conversar en valencià permet incidir en els hàbits lingüístics de les persones valencianoparlants i promoure la nostra llengua, dos objectius ineludibles de la Campanya.

L’acte va comptar, a més de amb la presència de les persones voluntàries i aprenentes de les trobades d’enguany, amb l’assistència de Salva Torrent, alcalde de l’Eliana, Carme López, regidora de Política Lingüística i Lluís Ferrer, en funcions de responsable de l’Oficina de Promoció de l’Ús del Valencià de l’Ajuntament.  En representació d’Escola Valenciana, hi van assistir Vicent Font, Joan Gómez i el cantant David Reig, qui va oferir un modest recital de cançons tradicionals valencianes.

Este projecte s’ha desenvolupat per segona vegada a l’Eliana, des que al 2011 es va produir la primera edició mitjançant l’Escola de Persones Adultes. La idea de promoure properes edicions d’esta experiència va estar un desig compartit per tots a l’acte de cloenda, on també es va reconéixer l’esforç altruista i la gratificació de tots els participants.